Man wat as baba op Tafelberg bly, keer terug‘n Emosionele David Bester lê besoek af aan Tafelberg op sy 79ste verjaardag. (Foto: Kimberley Titus/TMACC) Vir sy 79ste verjaardag wou David Bester van Kaapstad iets doen wat hy sy hele lewe lank nog oor droom – om weer op die plek te staan waar hy as baba leer loop het: Bo-op Tafelberg. Vir sommige klink dit miskien soos die storielyn van ŉ rolprent, maar vir Bester, wat op 10 Januarie sy 79ste verjaardag gevier het, is dit maar net die begin van ŉ interessante, ware lewensverhaal. Bester het onlangs, vir die eerste keer sedert hy ‘n baba was, besoek aan Tafelberg afgelê. Dié geleentheid is deur die Table Mountain Aerial Cableway Company (TMACC) gereël ter viering van Bester se verjaardag. Bester se pa is in 1943 as kabelkaroperateur aangestel en hy en Bester se swanger ma het in die Cableway House bo-op die berg gewoon. Hy is in 1944 gebore. Bester was destyds die eerste baba wat op slegs twee weke oud met die kabelkarretjie na die bokant van die berg gereis het om saam met sy ouers in die huis bo-op die berg te gaan woon. “Ek het goeie herinneringe aan my vroeë dae as bewoner van die berg. Dink jou net in om ŉ kleintjie te wees en die natuurskoon van die berg te kan ontdek. Tafelberg was my speelpark,” vertel Bester oor sy kinderjare. “Ongelukkig het ek nie foto’s oor van daardie dae nie, maar dit was ŉ roerende ervaring om weer die huis van my kinderdae te sien.” Teen die tyd dat Bester 11 maande oud geword het, het sy ouers besluit dit raak te gevaarlik vir ŉ kruipende baba om op ŉ hoogte van 1 067 m te woon. Sy ouers het uiteindelik hulle berghuis prysgegee. David was destyds die eerste baba wat met die kabelkarretjie na die bokant van Tafelberg vervoer is. (Foto: Kimberley Titus/TMACC) “Hierdie was my heel eerste besoek aan die berg sedert ons weg is. Ek bedank die Cableway Company wat my en my familie bygestaan het om hierdie ‘tuiskomsreis’ ŉ werklikheid te maak,” sê Bester. Tydens sy besoek het Bester aan sy familielede uitgewys waar hy as kind op die berg gespeel het en het verduidelik dat sy ma vir besoekers tee en toebroodjies aangedra het by wat nou bekend staan as die Shop at the Top-gebou. Die kabelkarretjie is sedert sy bestaan reeds drie keer opgegradeer. Daar was eers die piepklein karretjie wat Bester en sy gesin gebruik het, gevolg deur opgraderings in 1958, 1974 en meer onlangs in 1997. Die kabelkarretjie het al meer as 30 miljoen mense na die piek van Tafelberg vervoer sedert dit in 1929 ontstaan het. Die 30 miljoen‑kerf is die afgelope Desembervakansie gehaal. “Dit was ŉ eer om vir David en sy familie terug te verwelkom by die berg, ŉ plek wat so ŉ diep, persoonlike betekenis vir hom dra,” sê Wahida Parker, besturende direkteur van TMACC.